Kirjallinen kysymys

Tutkimukseen perustuvan päätöksenteon instrumenttien lakkauttamisesta

***Eduskunnan puhemiehelle***

Poliittisen päätöksenteon ja päätösten valmistelun tulisi aina perustua parhaaseen saatavilla olevaan tutkittuun tietoon. On hälyttävää, että hallitus tekee toimia, joilla vähennetään tutkitun tiedon roolia päätöksenteossa.

Joulukuussa hyväksytyn vuoden 2024 talousarvion mukaisesti valtioneuvoston kanslian koordinoimaan valtioneuvoston yhteiseen selvitys- ja tutkimustoimintaan (VN TEAS) ei enää jatkossa ole kohdennettavissa määrärahaa.

On arvokasta, että valtioneuvoston selvitys- ja tutkimustoiminnalla on rahoitettu tutkimusta, joka tarjoaa luotettavaa, verrattain nopealla aikataululla tuotettua tietoa päätöksenteon tueksi. Selvitys- ja tutkimustoiminnan on tarkoitus auttaa eri ministeriöitä tiedon saannissa ja tiedon hyödyntämisessä. Tällaisen poikkitieteellisen ja poikkihallinnollisuutta edistävän toiminnan lakkauttamisen jälkeen yhteistyö tulee vähenemään. Tämä on ristiriidassa hallitusohjelmassa ääneen lausuttujen tavoitteiden kanssa. Yllättävää on myös se, että valtioneuvoston kansliassa ei ollut etukäteen tietoa toiminnan lakkauttamisesta.

Hallituksen välinpitämättömyys tutkimustietoon perustuvaa päätöksentekoa kohtaan on yhteiskunnallisesti merkittävä kysymys ja väärä signaali. Valtioneuvoston tutkimus- ja selvitystoiminnan lakkauttaminen rapauttaa aiemmin otettuja askelia tutkimusperusteisen päätöksenteon vahvistamiseksi yhteiskunnallisesti tärkeissä asioissa. Samasta viestii myös maahanmuuttoteeman tutkimisen estäminen Suomen Akatemian strategisen tutkimuksen puitteissa.

Lyhytnäköinen tutkimustiedon roolin heikentäminen päätöksenteossa sai jatkoa, kun yritystukien tutkimusjaosto lakkautettiin.

Yritystukien tutkimusjaosto (YTJ) oli valtioneuvoston asettama työ- ja elinkeinoministeriön yhteydessä toimiva, riippumaton toimielin, jonka tehtävänä oli seurata yritystukijärjestelmän kehittymistä, edistää yritystukien vaikuttavuuden tutkimista ja teettää riippumattomia arvioita yritystuista. TEM:ssä ei ole noudatettu asetusta YTJ:stä, sillä se on toiminut kautensa alusta asti ilman sihteeriä, vaikka tälle on velvoite.

YTJ:n lakisääteisiä velvoitteita ovat mm. laatia vuosittainen arvio yritystukijärjestelmän kehittymisestä ja valmistella ja tehdä taustatöitä kilpailutettavien yritystukien vaikuttavuutta arvioivien hankkeiden osalta. Valtion varojen parhaan mahdollisen ja tehokkaan käytön kannalta on tärkeää selvittää ja seurata yritystukien vaikutuksia. Yritystuet ovat miljardien menoerä vuositasolla valtiolle. Erilaisten selvitysten perusteella yritystukia jaetaan usein tehottomasti ja osa tuista on haitallisia eikä edes parhaiden yritystukien eli taloutta uudistavien, vihreää siirtymää ja talouskasvua tukevien T&K-tukien kohdentaminen ole ollut aina kovin onnistunutta.

Parhaillaan ollaan täytäntöönpanemassa Marinin hallituskaudella voimaan tullutta lakia valtion tutkimus- ja kehitystoiminnan rahoituksesta vuosina 2024–2030 ja lisäämässä valtion TKI-rahoitusta 280 miljoonalla vuosittain vuoteen 2030 asti, ja kun myös yritystukien määrä kasvaa, niin yritystukien seurannan ja vaikuttavuuden arvioinnin tarve korostuu, ei vähene. YTJ:n riippumattomalle, akateemiselle yritystukien vaikuttavuuden arvioinnille ja seurannalle olisi tässä tilanteessa, jossa samanaikaisesti hallitus hakee mittavia leikkaus- ja säästökohteita, erityisesti tarvetta.

Edellä olevan perusteella ja eduskunnan työjärjestyksen 27 §:ään viitaten esitämme asianomaisen ministerin vastattavaksi seuraavan kysymyksen:

*Miten hallitus aikoo korvata valtioneuvoston selvitys- ja tutkimustoiminnan ja yritystukien tutkimusjaoston tekemän työn ja tuottaman tiedon?*

*Miten hallitus aikoo jatkossa varmistaa ministeriöiden tiedonsaannin, poikkihallinnollisen tietojen vaihdon ja yhteistyön sekä sen, että päätösten valmistelu perustuu tutkittuun tietoon?*

Helsingissä 16.04.2024

­­­­­­­­­­­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lotta Hamari (SD)

Muut allekirjoittajat nimenselvennyksineen: